ནམ་རྒྱུན་ངས་རྟག་པར་ཁ་ཤོབ་ལྟ་བུར་ཤོད་ཀྱི་ཡོད།བོད་པའི་སྤྱི་ཚོགས་རྙིང་པ་དེ་རྗེས་ལུས་རེད།དེ་ལ་སྐྱོན་མེད་ཅེས་ངས་ཤོད་ཀྱི་མེད།ཡིན་ནའང་སྤྱི་ཚོགས་རྙིང་པ་དེ་ག་ཚོད་ཐབས་སྡུག་ནའང་དེའི་ནང་འཚར་ལོངས་བྱུང་པའི་བོད་མིའི་རྣམ་འགྱུར་དེ་རང་བཞིན་གྱི་མི་ལྷོད་ལྷོད་དང༌།རང་བཞིན་བཟང་པོ།སྐྱིད་སྣང་ཡོད་པའི་ཚོར་བ་ཞིག་སྤྱི་ཚོགས་དེའི་ནང་གི་མི་ཚོར་ཡོད་པ་རེད།རྒྱ་མིས་ཟེར་བ་ལྟར་བོད་ཀྱི་སྤྱི་ཚོགས་རྙིང་པ་དེ་ཆེས་གདུག་རྩུབ།ཆེས་ཀླ་ཀློ།ཆེས་མུན་ནག་ཅིག་ཡིན་ན་སྤྱི་ཚོགས་དེའི་ནང་འཚར་ལོངས་བྱུང་པའི་མི་དེ་ཚོའི་གདོང་ལ་བལྟས་པ་ཙམ་གྱིས་རྒྱག་རེས་རྒྱག་ཆོག་ཆོག་དང༌།ལམ་སང་སྡུག་སྐད་རྒྱག་ཆོག་ཆོག་ཅིག་ཆགས་དགོས་ཚོད་ཡོད་ཀྱང།དེ་འདྲ་མེད།སྤྱི་ཚོགས་རྙིང་པ་གང་འདྲ་ཞིག་ཡོད་དང་མེད་དེ་སྤྱི་ཚོགས་རྙིང་པ་དེའི་ནང་ལ་འཚར་ལོངས་བྱུང་པའི་མི་དེ་ཚོའི་གདོང་ལ་བལྟས་ན་ཤེས་ཀྱི་རེད་ཅེས་ངས་ནམ་རྒྱུན་ཤོད་ཀྱི་ཡོད།དཔེར་ན།བར་ལམ་ལོ་འགའ་ཤས་ཕྱིན་ཏེ་མི་ཐོག་གསར་པ་སླེབས་པ་ཚོར་བརྟག་ཞིབ་བྱས་ན།དེ་སྔའི་མི་ཐོག་རྒན་པ་དེ་ཚོར་ཆགས་སྡང་རྨོངས་གསུམ་རང་གཞན་སུ་ལ་ཡིན་ནའང་ཡོང་གི་ཡོད་ཀྱང་ཕྲན་བུ་བརླིང་བ་ཡོད་པའི་བཟོ་འདྲ་པོ།ངོ་ཐོག་རྒྱག་རེས་ཤིག་བརྒྱབ་པ་ཡིན་ནའང་བསམ་གནག་བྱེད་རེས་ལོས་བྱེད་དེ།ཡིན་ནའང་རང་རྒྱུ་མཚན་དུ་བྱས་ཏེ་ངོ་ཚ་དང༌།གཞན་རྒྱུ་མཚན་དུ་བྱས་ནས་ཁྲེལ་ཡོད་ཅེས་པའི་བསམ་བློ་ཕྲན་བུ་ཤུགས་ཆེ་བ་ཡོད་པ་ལྟ་བུ་འདུག